Covid-19: Gevalle neem toe; 1ste geval in Oos-KaapArgieffoto (Foto: DarkoStojanovic, Pixabay) Die Oos-Kaap het sy eerste geval van die nuwe koronavirus (Covid-19) aangemeld, terwyl die getal bevestigde gevalle in Suid-Afrika tot 240 gestyg het. Volgens die departement van gesondheid is ŉ 28-jarige vrou van die Oos-Kaap die eerste persoon in dié provinsie om positief te toets vir Covid-19. Sy het onlangs na Duitsland gereis. Vrydag het die getal bevestigde gevalle op 202 gestaan. Afgesien van die geval in die Oos-Kaap is altesaam 16 nuwe gevalle in Gauteng aangemeld, drie in KwaZulu-Natal en 18 in die Wes-Kaap. Van die jongste gevalle in Gauteng sluit in ŉ sesjarige dogtertjie, ŉ 72-jarige vrou wat na België en Nederland gereis het en ŉ 67-jarige man wat na Frankryk en Ethiopië gereis het. In KwaZulu-Natal is ŉ 59-jarige vrou, ŉ 68-jarige man en ŉ 26-jarige vrou die drie jongste gevalle in die provinsie. Al die jongste gevalle in die Wes-Kaap is persone 26 jaar oud en ouer. Hieronder volg statistiek van die getal bevestigde gevalle volgens provinsie, ouderdom en geslag: Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.